Πρόταση κανονισμού (ΕΚ) του Συμβουλίου για την τροποποίηση του κανονισμού (ΕΚ) αριθ. 2100/94 του Συμβουλίου για τα κοινοτικά δικαιώματα επί φυτικών ποικιλιών

(95/C 117/08)

COM(95) 144 τελικό - 95/0091(CNS)

(Υποβλήθηκε από την Επιτροπή στις 19 Απριλίου 1995)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι ο κανονισμός (ΕΚ) αριθ. 2100/94 του Συμβουλίου (1) και κάθε κανονισμός τροποποιητικός του εν λόγω κανονισμού αφορούν άμεσα την παραγωγή και εμπορία γεωργικών προϊόντων, και ιδίως πολλαπλασιαστικού υλικού φυτών των προστατευομένων ποικιλιών 7 ότι τα μέτρα αυτά συμβάλλουν στην τεχνική πρόοδο για την αύξηση της γεωργικής παραγωγικότητας μέσω της συνεχούς αναπαραγωγής βελτιωμένων φυτικών ποικιλιών 7

ότι είναι σκόπιμο, λαμβάνοντας υπόψη την ανάγκη να εξασφαλιστεί η συνεκτικότητα του συστήματος διαδικασιών προσφυγής στα κοινοτικά δικαστήρια στους διάφορους τομείς βιομηχανικής και εμπορικής ιδιοκτησίας, να ευθυγραμμιστούν οι κανόνες, οι σχετικοί με τις προσφυγές που μπορούν να ασκηθούν κατ' αποφάσεων του Κοινοτικού Γραφείου Φυτικών Ποικιλιών ή των Τμημάτων Προσφυγών αυτού που ιδρύθηκαν από τον προαναφερθέντα κανονισμό, προς τους κανόνες που προβλέπονται στον κανονισμό (ΕΚ) αριθ. 40/94 του Συμβουλίου της 20ής Δεκεμβρίου 1993 για το κοινοτικό σήμα (2).

ότι, βάσει της απόφασης 88/591/ΕΚΑΧ, ΕΟΚ, ΕΚΑΕ του Συμβουλίου της 24ης Οκτωβρίου 1988 για την ίδρυση Πρωτοβαθμίου Δικαστηρίου των Ευρωπαϊκών Κοινοτήτων (3), όπως τροποποιήθηκε τελευταία από την απόφαση 94/149/ΕΚΑΧ, ΕΚ (4), το εν λόγω Δικαστήριο ασκεί σε πρώτο βαθμό τη δικαιοδοσία που έχει ανατεθεί στο Δικαστήριο από τις συνθήκες για την ίδρυση των Κοινοτήτων, ιδιαίτερα όσον αφορά τις προσφυγές που κατατίθενται βάσει του τέταρτου εδαφίου του άρθρου 173 της συνθήκης ΕΚ, και από τις πράξεις που εκδόθηκαν κατ' εφαρμογή αυτών, εκτός εάν προβλέπεται άλλως σε πράξη για την ίδρυση οργάνου που διέπεται από το κοινοτικό δίκαιο 7 ότι η δικαιοδοσία, την οποία ο παρών κανονισμός απονέμει στο Δικαστήριο ως προς την ακύρωση ή τη μεταρρύθμιση αποφάσεων των Τμημάτων Προσφυγών και, σε ειδικές περιπτώσεις, αποφάσεων του Γραφείου ασκείται επομένως σε πρώτο βαθμό από το προαναφερθέν Δικαστήριο σύμφωνα με την ανωτέρω απόφαση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2100/94 του Συμβουλίου τροποποιείται ως εξής:

1. Το άρθρο 67 παράγραφος 3 τροποποιείται ως εξής:

- στη γερμανική έκδοση, οι όροι «direkte Beschwerde» αντικαθίστανται από τους όρους «unmittelbare Klage», και ο όρος «eingelegt» αντικαθίσταται από τον όρο «erhoben»,

- στην αγγλική έκδοση, οι όροι «direct appeal» αντικαθίστανται από τους όρους «direct action» και ο όρος «lodged» αντικαθίσταται από τον όρο «brought» 7

2. Το άρθρο 73 αντικαθίσταται από το ακόλουθο κείμενο:

«Προσφυγές κατ' αποφάσεων του τμήματος προσφυγών

1. Οι αποφάσεις που εκδίδουν επί προσφυγής τα τμήματα προσφυγών υπόκεινται σε προσφυγή ενώπιον του Δικαστηρίου των Ευρωπαϊκών Κοινοτήτων.

2. Προσφυγή επιτρέπεται για λόγους αναρμοδιότητας, παράβασης ουσιώδους τύπου, παράβασης της συνθήκης, του παρόντος κανονισμού ή οποιουδήποτε κανόνα δικαίου σχετικού με την εφαρμογή τους ή για κατάχρηση εξουσίας.

3. Το Δικαστήριο μπορεί να ακυρώσει ή να μεταρρυθμίσει την προσβαλλόμενη απόφαση.

4. Δικαίωμα προσφυγής έχει κάθε διάδικος της διαδικασίας ενώπιον του τμήματος προσφυγών, εφόσον η απόφαση του τμήματος αυτού δεν τον δικαιώνει.

5. Η προσφυγή ακείται ενώπιον του Δικαστηρίου εντός προθεσμίας δύο μηνών από την κοινοποίηση της απόφασης του τμήματος προσφυγών.

6. Το Γραφείο υποχρεούται να λάβει τα αναγκαία μέτρα για την εκτέλεση της απόφασης του Δικαστηρίου.»

3. Το άρθρο 74 τροποποιείται ως εξής:

- στη γερμανική έκδοση, ο τίτλος αντικαθίσταται από τους όρους «Unmittelbare Klage» και στην παράγραφο 1, οι όροι «Beschwerde direkt» αντικαθίστανται από τους όρους «unmittelbare Klage» και ο όρος «eingelegt» αντικαθίσταται από τον όρο «erhoben»,

- στην αγγλική έκδοση, ο τίτλος αντικαθίσταται από τους όρους «Direct action» και στην παράγραφο 1, οι όροι «A direct appeal to the Court of Justice of the European Communities may lie from» αντικαθίστανται από τους όρους «A direct action may be brought before the Court of Justice against».

Άρθρο 2

Ο παρών κανονισμός αρχίζει να ισχύει στις 27 Απριλίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. L 227 της 1. 9. 1994.

(2) ΕΕ αριθ. L 11 της 14. 1. 1994.

(3) ΕΕ αριθ. L 319 της 25. 11. 1988, σ. 1 και διορθωτικό στην ΕΕ αριθ. L 241 της 17. 8. 1989, σ. 4.

(4) ΕΕ αριθ. L 66 της 10. 3. 1994, σ. 29.